《农夫叹》
清代·韩梦周

三月宜种谷，贫家无耕牛。感激邻舍翁，得以事西畴。

偕作少丁男，老妻力还遒。沟水解渴肠，糠秕充饥喉。

辛苦何足道，未识有秋不。我行闻此语，泪落不能收。

四体安且康，日日罗珍羞。终岁力原野，饥寒且无谋。

农夫前致辞，人生岂自由。苟得一身安，甘作沟壑投。

石田二三亩，为累成痏疣。粮册既有名，官役急星流。

昨日县帖下，兴作及署楼。服役亦所愿，胥役更诛求。

作者简介：（1729—1798）清山东潍县人，字公复，号理堂。乾隆二十三年进士。任安徽来安知县，提倡养蚕，后以事牵连去官。出仕前后均从事讲学，强调一举一动必须守礼，为人当以求闻达为可耻。有《理堂文集》。